REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/249-21

23. jun 2021. godine

B e o g r a d

ZAPISNIK

SEDME SEDNICE ODBORA ZA KOSOVO I METOHIJU

Sednica je održana 18. juna 2021. godine u Maloj sali Doma Narodne skupštine sa početkom u 10,00 časova.

Sednicom je predsedavao mr Milovan Drecun predsednik Odbora za Kosovo i Metohiju.

Sednici su prisustvovali Danijela Veljović, zamenik predsednika i članovi Odbora: Milica Obradović, Danijela Vujičić, Miloš Terzić, Tamara Pilipović, Rajko Kapelan, Slaviša Bulatović, Ljubomir Marić, Srbislav Filipović, Zvonimir Stević, i zamenici članova Odbora: Dejan Stošić i Đorđe Todorović i Radovan Tvrdišić, narodni poslanik koji nije član Odbora.

Sednici nisu prisustvovali članovi Odbora: Miodrag Linta, Nenad Mitrović, Aleksandar Mirković, Ilija Životić, Đorđe Kosanić, niti njihovi zamenici: Nebojša Bakarec, Đorđe Dabić, Nenad Baroš, Svetozar Andrić i Nenad Filipović.

Iz Komisije za nestala lica u radu sednice učestvovao je Veljko Odalović, predsednik Komisije koji je vodio prezentaciju i obrazlagao po prvoj tački dnevnog reda, a prisustvovali su saradnici: Ljiljana Krstić; Teodora Hadžić, Jovana Filipović i Maja Vasović.

Iz Kancelarije za Kosovo i Metohiju sednici je prisustvovao Igor Popović, pomoćnik direktora; iz Kancelarije za koordinacione poslove u pregovaračkom procesu sa PIS u Prištini Miloje Zdravković, direktor i Vladimir Lužnjanin, savetnik. Sednici su prisustvovali : Snežana Stanojković, Tužilac za ratne zločine; Bojan Dimić, Bezbednosno-informativna agencija; Nenad Spasić, potpukovnik - Vojnobezbednosna agencija; Dalibor Mitrović, kapetan - Vojnobezbednosna agencija; Ivan Ignjtović, Uprava kriminalističke policije i Bojan Raković, Vojnoobaveštajna agencija.

Sednici su prisustvovali predstavnici ambasada i misija u Srbiji: iz Ambasade Grčke Nj.E. Yorgos Diacofotakis, ambasador; iz Ambasade Slovenije Nj.E. Damjan Bergant, ambasador; iz Ambasade Velike Britanije Celia Sommerstein, drugi politički sekretar; iz Ambasade Rusije: Andrej Buravov, drugi sekretar i Kira Kornilova, treći sekretar; iz Ambasade Kine Ci Younghi, savetnik i Liang Xue, ataše; iz Ambasade Nemačke Dorothea Gieselmann, zamenik šefa misije; iz Ambasade Francuske Nikolas Faye, prvi savetnik; iz Ambasade Italije Federica Cattoi, prvi sekretar; iz Ambasade Crne Gore Ana Ražnatović, otpravnica poslova; iz Ambasade Rumunije Bogdan Velișcu, prvi sekretar; iz Ambasade Bugarske Dimitar Vasilev, treći sekretar; iz Ambasade Mađarske: Žolt Ištvan Nemeti, prvi sekretar; iz Kancelarije Ujedinjenih nacija u Beogradu Yevgeniy Razdorozhny, službenik za politička pitanja i u ime EU Delegacije u Srbiji Branislav Nešović, politički službenik.

Sednici su prisustvovali predstavnici udruženja nestalih sa KiM: iz Udruženja porodica kidnapovanih i nestalih na KiM - Verica Tomanović, iz Udružnja porodica kosmetskih stradalnika - Nataša Šćepanović i Simo Spasić iz Udruženja porodica kidnapovanih i ubijenih na KiM.

Sednici je prisustvovalo 11 članova i 2 zamenika člana Odbora. Predsedavajući je konstatovao da su ispunjeni uslovi za rad i odlučivanje i stavio na glasanje predloženi

D n e v n i r e d

1. Rešavanje pitanja nestalih na Kosovu i Metohiji ;
2. Razno;

Odbor je jednoglasno (13 glasova „za“) usvojio predloženi dnevni red.

Predsedavajući se najpre zahvalio prisutnima, uz konstataciju da prisutnost sednici u značajnom broju pokazuje koliko je tema važna. On je istakao da je pitanje rešavanja sudbine nestalih osoba na KiM od posebnog značaja za čitav dijalog Beograda i Prištine, za stvaranje uslova za početak jednog istinskog pomirenja između Srba i Albanaca. Naglasio je da je to civilizacijsko pitanje i odgovornost svih da se maksimalno posvetimo rešavanju pitanja nestalih. Pored pune političke spremnosti državnih organa Republike Srbije, Privremene institucije samouprave u Prištini često pokušavaju da ometaju rešavanje sudbine nestalih. To se pokazalo i prilikom poslednjeg sastanka u Briselu, rekao je predsedavajući. Nakon uvodnog izlaganja, mr Milovan Drecun, predsednik Odbora je po provoj tački dnevnog reda dao reč Veljku Odaloviću, predsedniku Komisije za nestala lica.

Odalović je pozdravio prisutne i zahvalio na zainteresovanosti za temu, koja je veoma složena. Na početku izlaganja je ukazao na nekoliko segmenata koji se odnose na rad i aktivnosti Komisije, mehanizam i rezultat rada, a potom kroz video prezentaciju pojasnio problematiku traženja nestalih lica. On je podsetio da je formirana Radna grupa za lica koja se vode kao nestala na Kosovu i Metohiji, koju čine delgacije Beograda i Prištine i da se sastanci održavaju pod pokroviteljstvom Specijalnog predstavnika generalnog sekretara UN. Posebno je istakao činjenicu da se u pravljenju liste nestalih vodilo računa da imena budu posložena po abecednom redu, bez oznake nacionalne, odnosno etničke pripadnosti, tj. bez oznake da li je nestalo lice Srbin, Albanac, Rom... Na taj način se nije pravila nikakva podela nestalih lica, čime njihove porodice nisu dovedene u bilo kakvu dilemu. Cilj je da se razreši sudbina nestalih lica, zbog čega su porodice nestalih kosovskih Srba i kosovskih Albanaca jedinstvene u tom zahtevu, kao i u zahtevu za bržom dinamikom njihovog pronalaženja. Kroz video prezentaciju, Odalović je rekao da će prisutnima pokušati da približi i pojasni probleme i izazove sa kojima se susreću u radu i istakao da se trenutno prema zvaničnoj evidenciji, iz sukoba na prostoru KiM, vodi kao nestalo 1.639 lica. U prezentaciji su iznete brojke iz Izveštaja Međunarodnog komiteta Crvenog krsta; zatim fotografije i opisi lokacija na kojima su tela pronađena uz napomenu da je proces iskopavanja uvek bio transparentan, kao i da mehanizam Radne grupe omogućava monitoring na svim lokacijama i u svim fazama. Kada je u pitanju identifikacija, klasična metoda se pokazala kao nepouzdana i bio je visok procenat pogrešnih identifikacija, zbog čega se pristupilo DNK analizi. Za DNK analizu 95% porodica nestalih je pokazalo saradnju i dalo krv u tu svrhu. Odalović se obratio prisutnim predstavnicima stranih ambasada i misija u Srbiji za podršku u otvaranju arhiva. Podsetio je da je u decembru mesecu 1999. godine na prostor Kosova i Metohije došlo 41.966 vojnika koji su raspoređeni po zonama. Prema zonama odgovornosti KFOR-a britanski kontigent je bio raspoređen u centralnom delu, francuski na severu, američki na jugu, na istoku su bili Italijani, a na zapadnom Nemci. Informacije vezane za nestala lica i događaje se traže po zonama odgovornosti. Na prostoru Kosova i Metohije je bilo zločina i porodice imaju prava da znaju ko je zločine počinio. Svi koji su uključeni u rešavanje pitanja nestalih na KiM treba podjednako odgovorno da obavljaju svoj posao, kako bi se povratilo poverenje porodica nestalih lica, istakao je Odalović.

Nakon prezentacije, predsedavajući se zahvalio Veljku Odaloviću, predsedniku Komisije za nestala lica na kompleksnim i sadržajnim pojašnjenjima koje je davao u okviru video prezentacije. Drecun je istakao da rešavanje pitanja nestalih lica na KiM ne može biti zaokruženo bez saradnje i pomoći svih država, koje su imale svoje kontigente u zonama odgovornosti KFOR-a. U diskusiji po prvoj tački dnevnog reda su učestvovali: narodni poslanici, članovi Odbora Srbislav Filipović i Ljubomir Marić i Sima Spasić, predsednik Udruženja porodica kidnapovanih i ubijenih na KiM.

Nakon diskusije po prvoj tački dnevnog reda, prešlo se na tačku „Razno“. Pošto po tački „Razno“ nije bilo prijavljenih za reč, predsednik Odbora se zahvalio svima na saradnji i zaključio Sedmu sednicu Odbora za Kosovo i Metohiju.

Sednica je završena u 11,35 časova.

Sastavni deo ovog zapisnika čini prepis obrađenog tonskog snimka, vođen na sednici Odbora.

SEKRETAR ODBORA PREDSEDNIK ODBORA

Vesna Matić Vukašinović mr Milovan Drecun